लौरेल और हार्डी इतने मशहूर थे कि उनकी अदाकारी से भारतीय फिल्म इंडस्ट्री (Film Industry) ने प्रेरणा लेते देर नहीं की। यह वो समय था जब रणजीत फिल्म कम्पनी दूसरे भारतीय स्टूडियो (Studios) जैसे प्रभात स्टूडियोज़, न्यू थिएटर्स और बॉम्बे टॉकीज़ आदि को टक्कर देने की फ़िराक में थी। और यही वो समय था जब भारत को अपने खुदके लौरेल और हार्डी मिले ‘दिक्षित और घोरी’ के रूप में। मनोहर जनार्धन दिक्षित और नज़ीर अहमद घोरी को एक साथ पहली बार 1932 में जयंत देसाई की फिल्म ‘चार चक्रम’ में देखा गया था। फिल्म में और कई बड़े कलाकार भी थे परन्तु जनता को दिक्षित और घोरी की जोड़ी सबसे ज़्यादा भाई। फिर क्या था, एक के बाद एक फिल्म के साथ यह जोड़ी कमाल करती गई और लोगों के दिलों में बसती गई।